นายกรัฐมนตรี มีถ้อยแถลงการเป็นเจ้าภาพเอเปค สัปดาห์หน้าผู้แทนของเขตเศรษฐกิจเอเปค จะเริ่มต้นการหารือรอบแรกของปี
กระทรวงการต่างประเทศ เผยแพร่ถ้อยแถลงของพลเอก ประยุทธ์ จันทร์โอชา นายกรัฐมนตรี เรื่อง การเป็นเจ้าภาพเอเปค ค.ศ.2023 - 2024 ความว่า ปีนี้ ไทยเป็นเจ้าภาพจัดการประชุมกรอบความร่วมมือทางเศรษฐกิจในภูมิภาคเอเชีย - แปซิฟิก หรือเอเปค ซึ่งเป็นช่วงที่ภูมิภาคของเรา ตั้งเป้าหมายจะฟื้นตัวจากสถานการณ์การแพร่ระบาดของโควิด-19 อย่างยั่งยืนและครอบคลุม โดยในสัปดาห์หน้า ผู้แทนของเขตเศรษฐกิจเอเปค จะเริ่มต้นการหารือรอบแรกของปี เพื่อวางแผนงานสําหรับปีนี้และผลักดันการดำเนินการตามแผนปฏิบัติการอาโอทีอารยา ซึ่งได้รับความเห็นชอบเมื่อปีที่แล้ว เพื่อการบรรลุเป้าหมายตามวิสัยทัศน์ปุตราจายา ค.ศ.2040 โดยวิสัยทัศน์นี้ จะกําหนดแนวทางการดำเนินงานของเอเปคในอีก 20 ปีข้างหน้า ซึ่งหัวข้อหลักของการเป็นเจ้าภาพเอเปค ปี 2565 คือ เปิดกว้าง สร้างสัมพันธ์ เชื่อมโยงกัน สู่สมดุล โดยประเด็นสำคัญคือ การทำให้เอเปค เปิดกว้างสู่ทุกโอกาส เชื่อมโยงในทุกมิติและสร้างสมดุลในทุกด้าน ภายใต้วิสัยทัศน์ที่มุ่งเน้นการแก้ปัญหาความไม่สมดุลที่เห็นเด่นชัดขึ้นจากวิกฤตโรคระบาดและการสร้างการเจริญเติบโตทางเศรษฐกิจในภูมิภาค ด้วยการนำแนวคิดเศรษฐกิจชีวภาพ-เศรษฐกิจหมุนเวียน-เศรษฐกิจสีเขียว ซึ่งเป็นโมเดลที่บูรณาการแนวทางการพัฒนาเศรษฐกิจ 3 ข้อเข้าด้วยกันมาใช้ประโยชน์ส่วนภารกิจของเอเปค เป็นงานระยะยาวที่ต้องการความร่วมมือและความพยายามอย่างต่อเนื่อง ความมุ่งมั่นของสมาชิกเอเปค ที่มีต่อการพัฒนาภูมิภาคเอเชีย - แปซิฟิก จะถูกสานต่อโดยเจ้าภาพเอเปคในปีต่อๆ ไป โดยความยินดีที่จะประกาศว่า สหรัฐอเมริกา จะเป็นเจ้าภาพเอเปคในปี ค.ศ. 2023 และเปรูจะเป็น เจ้าภาพเอเปคในปี ค.ศ. 2024 ด้วยความร่วมมือกัน พวกเรา จะเติมเต็มเป้าหมายร่วมในการสร้างประชาคมเอเชีย - แปซิฟิก ที่เปิดกว้าง มีพลวัต พร้อมรับความเปลี่ยนแปลงและมีสันติภาพ เพื่อประชาชนของเราทุกคนและคนรุ่นหลัง ทั้งนี้ ไทยรอที่จะต้อนรับผู้นำเอเปค สู่ประเทศไทย ในเดือนพฤศจิกายนนี้ ซึ่งทุกคนจะได้เป็นส่วนหนึ่งของการกำหนดเป้าหมายที่สำคัญสำหรับภูมิภาคร่วมกัน